Bloc din București, distrus după anvelopare. Firma care a făcut reabilitarea termică îi aparține unui deputat ALDE și a intrat în faliment

Nouă apartamente dintr-un bloc din Sectorul 2 al Capitalei sunt puternic afectate de infiltraţii, după cum arată imaginile de la fața locului. Problemele au apărut după ce imobilul a fost reabilitat termic, printr-un contract de 230.000 de euro, de firma băcăuană Consizio serv SRL, care ulterior a renunţat la lucrări, intrând în insolvență și apoi în faliment. Firma este deţinută de deputatul ALDE de Bacău, Avram Constantin.

Blocul W1 este situat în Sectorul 2 al capitalei, pe strada Vatra Luminoasă, numărul 70. și are 44 de apartamente, cu circa o sută de locatari. În 2010, primăria Sectorul 2 i-a anunţat că blocul în care locuiesc va fi anvelopat termic prin programul municipalității. Din cele 44 de apartamente însă, 9 sunt acum aproape distruse din cauza infiltrațiilor.

Momentul în care firma de construcție a început „anveloparea” este punctul declanșator al problemelor. Al inundațiilor, al infiltrațiilor şi al apariţiei mucegaiurilor de tot felul. În loc să aibă apartamente mai călduroase și mai arătoase, așa cum le-au promis autoritățile, locatarii s-au trezit cu pereții coșcoviți și plini de igrasie, că le pică tencuiala de pe tavan și nu în ultimul rând că nu le mai merge instalația electrică.

Bogdan Matei, vicepreședintele asociației de proprietari, pe lângă apartamentul său, distrus în proporție de 20%, ne-a arătat şi apartamentul unui vecin care a ales să se mute din bloc pentru că locuința sa a fost complet distrusă din cauza infiltrațiilor. Tencuiala picată și mucegaiul pe care îl vezi la tot pasul, instalația electrică scurt- circuitată în rânduri repetate, făceau practic imposibil traiul în condiții de minimă siguranță. Într-una din poze se poate vedea cum pe unul dintre pereții de rezistenţă, tencuiala s-a măcinat atât de tare încât este vizibil cablul electric din zid.

Pe același palier, la o ușă alăturată, doamna Alice, în vârstă de 94 de ani, se luptă cu aceleași probleme. Cu igrasia și mucegaiul. Majoritatea pereților sunt coșcoviți ,iar la prima zăpadă sau ploaie ușoară este nevoită să pună tot felul de vase în mijlocul casei pentru a aduna apa care picură din tavan. Asta pentru că izolația de pe acoperişul blocului este desprinsă şi pe alocuri spartă.

Bogdan Matei, vicepreședintele asociației de proprietari și totodată unul dintre păgubiți, spune că firma Consizio Serv a abandonat lucrările la doi ani după ce le-a început: „Având mai multe pachete licitate şi câştigate, a avut subcontractori la acest imobil în număr de trei. Fiecare a făcut câte o bucată după care nu au mai avut capabilitatea să meargă mai departe şi a preluat o altă companie subcontractantă”.

Șeful Serviciului de Reabilitare din Primăria Sectorului 2, Dan Coveșanu, spune că la doi ani după ce lucrarea a fost contractată, firma „a intrat în insolvenţă şi apoi în faliment. Anul acesta, în octombrie 2018 s-a reziliat contractul.”

Acţionarul unic al firmei Consizio Serv SRL este actual deputat ALDE de Bacău, Avram Constantin. Potrivit datelor din declarațiile sale de avere și din CV-ul oficial, din 1997 până în 2004 Avram Constantin a fost directorul firmei, în perioada 2004 – 2010 acționar unic și din 2010 până în 2012, manager general. Anul 2012 corespunde și cu anul în care lucrările de anvelopare a blocului din Vatra Luminoasă au fost abandonate.

Locatarii cu apartamentele distruse din cauza infiltrațiilor spun că își vor căuta dreptatea în instanță. „Sunt sesizări repetate. Sunt începute din 2013 de când a existat un incident major cu inundarea a 10 apartamente pe una din coloane. Sesizările au fost făcute an de an, iar în ultimă instanţă, am făcut o expertiză pe cheltuială proprie pe care am pus-o la dispoziţia Primăriei Sectorului 2. Ea arată ce paşi trebuie făcuţi pentru a remedia aceste lucruri. Primăria a răspuns echivoc de fiecare dată”, a declarat Bogdan Matei, vicepreședintele asociației de proprietari.

Întrebat dacă a avut cunoștință de această situație și ce anume are de gând să facă pentru a-i ajuta pe proprietarii celor 9 apartamente afectate, șeful reabilitărilor din Sectorul 2 spune că anveloparea blocului (care presupune refacere completă a acoperişului și a instalațiilor) va trebuie refăcută cu un alt constructor, prin licitație publică. „Nu este normal, dar firma este în faliment. Am reziliat contractul. Nu mai avem cu cine lucra. Toate apartamentele vor fi refăcute, iar costurile le vom recupera prin instanţă de la constructorul iniţial”, a declarat Dan Coveșanu, șeful serviciului reabilitare din Sectorul 2.

Deputatul ALDE spune însă că firma nu a fost condusă de el, în ciuda datelor publice. „Greşit. Firma „Consizo” nu a fost condusă de mine. Eu sunt acţionarul majoritar la o firmă care datorită neplăţilor din circuit şi-a încetat activitatea. (…) Ca orice om regret astfel de situaţii, dar faptul ca firma nu a fost plătită la timp şi nemaiavând resursele financiare necesare continuării activităţii, lucrurile s-au blocat. Absolut tot”, a declarat acesta pentru TVR. El spune că pagubele ar putea fi acoperite din banii de garanţie pe care Primăria Sectorul 2 i-a oprit firmei de construcţie.